KAMP: SVs partisekretær Kari Elisabeth Kaski vil forby omskjæring av guttebarn. Lederduoen Audun Lysbakken og Snorre Valen advarer mot forslaget.

SV

En av stridssakene på helgas SV-landsmøte blir omskjæring av guttebarn.

I landstyrets innstilling til nytt partiprogram går et mindretall på fem inn for å «innføre krav om selvbestemmelse og 15 års aldersgrense for rituell omskjæring».

Partiets førstekandidat i Oslo og avtroppende partisekretær Kari Elisabeth Kaski støtter forslaget om forbud.

– Jeg mener dette er noe den enkelte må bestemme for seg selv. Det er mitt prinsipielle standpunkt, sier hun.

SV-nestleder Snorre Valen er sterkt imot:

– For norske jøder vil et slikt forbud, som det i praksis er, være vanskelig å forholde seg til. I et minoritetsperspektiv er dette forslaget derfor dypt problematisk, og jeg håper forslagsstillerne tenker seg nøye om, sier han.

SVs landsmøte: • Kommende helg avholder Sosialistisk Venstreparti sitt landsmøte på Clarion Hotel Oslo Airport på Gardermoen. • Partiet skal blant annet vedta nytt partiprogram, samt partiets viktigste hovedkrav i eventuelle regjeringsforhandlinger etter stortingsvalget. • Landsmøtet skal også avgjøre hvem som blir SVs nye partisekretær.

Rykende uenig

Tidligere SU-leder, nå SVs førstekandidat i Akershus, Nicholas Wilkinson, er helt uenig med Valen:

– Vi godtar ikke at det skjæres i barn uten grunn. Hva skyldes den manglende viljen til å beskytte disse guttebarna?

Han understreker at «alle i SV» er for at omskjæring skal være lovlig og mulig i Norge:

– Det jeg vil motsette meg, er at det skal kunne påtvinges noen. Rituell omskjæring er noe man eventuelt må velge selv fordi det er en religiøs merking som aldri kan gjøres om på. I dag skjærer vi i friske guttebarn – med tvang, sier han.

Valen mener derimot at innstrammingen mindretallet i landsstyret tar til orde for, er «helt unødvendig».

– Etter det jeg vet, har ingen andre land i Europa innført noe lignende, og jeg ser ingen grunn til at Norge skulle gå inn for det, sier han.

Valen advarer dessuten sterkt mot å sammenligne rituell omskjæring av guttebarn med kjønnslemlestelse av kvinner.

– Europarådet advarer mot å gjøre den sammenligningen. Utredninger av omskjæring av guttebarn, for eksempel i Danmark, har ikke påvist medisinske virkninger som tilsier et forbud, sier han.

– Europarådet har faktisk anbefalt en praksis av den typen nettopp Norge har innført. Spesielt i en tid som denne må en være sikker på hva en gjør om slike forbud skal på bordet.

– Større risiko med forbud

SV-leder Audun Lysbakken mener rituell omskjæring av guttebarn fortsatt må være tillatt i Norge:

– Grunnen er at jeg frykter at et forbud vil føre til at det likevel skjer, men i langt mer utrygge former enn dersom det er et tilbud som gis av helsevesenet, sier Lysbakken, som derfor mener helserisikoen er større dersom ordningen forbys.

– Dette er en skikk som jøder og muslimer bruker, og de har vært veldig tydelige på at de mener dette kan skje på en forsvarlig måte. Og de høringene vi har hatt i helsekomiteen, har også gitt grunnlag for det.

På spørsmål om han er bekymret for konsekvensene et slikt forbud vil ha for det jødiske miljøet i Norge, svarer SV-lederen:

– Dette er en ærlig debatt, og jeg vil ikke si noe som stempler dem i vårt parti som har motsatt syn enn meg. Jeg forstår godt de prinsipielle begrunnelsene for det, men jeg mener det mest forsvarlige er å tillate dette i det offentlige helsevesenet. Og så får vi ta den debatten på landsmøtet.

politikk@klassekampen.no